钦定古今图书集成/明伦汇编/官常典/第484卷 > 王雄
## 钦定古今图书集成/明伦汇编/官常典/第484卷 > 王雄

按《周书》本传，“雄字胡布头，太原人也。父仑，以雄杰著
勋，追赠柱国大将军、少傅、安康郡公。雄仪貌魁梧，少
有谋略。永安末，从贺拔岳入关，除征西将军、金紫光
禄大夫。魏孝武西迁，授都督，封临贞县伯，邑五百户。
大统初，进爵为公，增邑二百户，拜武卫将军，加骠骑
将军，增邑八百户，进大都督，寻拜仪同三司，增邑三”
百户，迁开府仪同三司，加侍中。出为岐州刺史，进爵
武威郡公，进位大将军，行同州事。十七年，雄率军出
子午谷，围梁上津、魏兴。明年，克之，以其地为东梁州。
寻而复叛，又令雄讨之。魏恭帝元年，赐姓可频氏。孝
闵帝践阼，授少傅，增邑二千户，进位柱国大将军。武
成初，进封庸国公，邑万户。寻出为泾州总管诸军事、
泾州刺史。保定四年，从晋公护东征。雄在涂遇病，乃
自力而进，至邙山，与齐将斛律明月接战。雄驰马冲
之，杀三人，明月退走，雄追之，明月左右皆散，矢又尽，
惟馀一奴一矢在焉。雄按槊不及明月者丈馀，曰：“惜
尔不杀得，但任尔见天子。”明月乃射雄中额，抱马退
走，至营而薨，时年五十八。赠使持节、太保、同华等二
十州诸军事、同州刺史，谥曰忠。子谦嗣。